Svein Ludvigsen

Statsråd

Ludvigsen ble leder av Fiskeridepartementet under Kjell Magne Bondeviks andre regjering den 19. oktober 2001. Det ble reist spørsmål ved hans habilitet som fiskeri- og kystminister fordi broren hans, Kåre Ludvigsen, var nestleder av Norges Sildesalgslag og eide flere fiskefartøyer.
Fiskeriminister Svein Ludvigsen ga fiskebåtrederne anledning til å kjøpe seg evigvarende kvoter. I 2007 endret Helga Pedersen (daværende fiskeriminister) lengden på kvotene til 20 eller 25 år. Reindar Nilsen (daværende leder av Norges Fiskarlag) reagerte negativt og hevdet at videresalg av kvotene til de store fiskebåtrederne ville føre til at de små kystsamfunnene mistet levegrunnlaget, fordi det meste av fisken da ville bli solgt direkte til utlandet i stedet for å bli ført i land lokalt på norskekysten. Han påpekte også den etiske problemstillingen ved å selge for evig og alltid en naturressurs som for det ene er et nasjonalt fellesgode, og for det andre er en råvare som det er begrenset tilgang på. Utbryterforeningen fra Fiskarlaget, Norges Kystfiskarlag fremholdt at det ble skapt en markedssituasjon ved evigvarende kvoter som var konkurransehemmende og favoriserte enkelte store aktører.
Fiskeridepartementet skiftet navn til Fiskeri- og kystdepartementet den 18. juni 2004. Ludvigsen forble sjef for departementet frem til 17. oktober 2005, etter at regjeringen mistet støtte i Stortinget etter stortingsvalget 2005.

Frimurer

Ludvigsen var medlem av Den Norske Frimurerorden. Da han ble statsråd den 19. oktober 2001, ble han passivt medlem av ordenen for å unngå situasjoner hvor medlemskapet kunne foranledige diskusjoner om hans habilitet. Den 27. oktober 2001 ble han ønsket velkommen tilbake som aktivt medlem den dagen han gikk av som fiskeriminister. Uttalelsen kom fra Sven Borud, som på det daværende tidspunkt var «provincialmester» i Tromsø Provincialloge.
I januar 2007 søkte han på nytt om medlemskap i frimurerordenen, og ble tatt opp i Tromsø Provincialloge i 2008. I 2009 var han VI ° frimurer og hadde embedstittelen PT (taler i provinsiallosjen). Den Norske Frimurerordens «Matrikkel 2013» opplyser at han fra 1. januar 2013 til 31. desember 2015 var «Vikar for Overceremonimester» i Tromsø Provincialloge  og «overofficiant», det vil si «overarkivar», fra 1. januar 2011 til 31. desember 2016 samme sted, samt «Deputert Mester» (DM) i St. Johanneslogen Stella Polaris i Tromsø og frimurer av X. grad i 2013.
I januar 2018 ble han suspendert fra Den Norske Frimurerorden, etter å ha blitt siktet for seksuelle overgrep. Per Trygve Kongsnes, provincialmester i Tromsø Provincialloge – som også er medlem av Det Høye Råd (øverste organ i Den Norske Frimurerorden), uttalte den 29. november 2018 at suspensjonen ville omdannes til ekskludering dersom han blir dømt etter tiltalen.

Kommandør av St. Olavs orden

Den 23. november 2005 ble Ludvigsen utnevnt til kommandør av St. Olavs orden av kong Harald. Han ble belønnet «For utmerkede fortjenester for Norge og menneskeheten», sammen med tre statsrådskolleger fra Høyre, nemlig Erna Solberg, Ansgar Gabrielsen og Kristin Krohn Devold.

Straffesak

Den 3. januar 2018 ble Ludvigsen varetekstfengslet og siktet. Den 11. januar 2018 ble varetektsfengslingen utvidet med fire uker, og han ble sluppet løs den 8. februar 2018. Den 28. november 2018 ble det tatt ut tiltale. 
Tiltalen gikk ut på at han hadde misbrukt sin stilling som fylkesmann til å skaffe seg seksuell omgang med tre muslimske menn i en sårbar situasjon. Alle tre fornærmede kom til Norge som unge asylsøkere, og traff Ludvigsen første gang mens han var fylkesmann i Troms. Tiltalen omhandlet misbruk av stilling overfor en person fra 2011 til 2014, og misbruk av stilling og/eller utnyttelse av psykisk utviklingshemming overfor en annen i mai/juni 2014. Den omhandlet også utnyttelse av to personer i sårbar situasjon til seksuelle formål, en i tiden 2011–2017 og én person sommeren/høsten 2014.
Det siste overgrepet skal ifølge politiet ha funnet sted den 26. november 2017 på hotell Scandic Grensen omkring 300 meter nordøst for Stortinget i Oslo. Svein Ludvigsen satt da i det regjeringsoppnevnte Hagen-utvalget, og overgrepet fant sted på Ludvigsens hotellrom nr 611 dagen før et utvalgsmøte.
Rettsaken pågikk i Nord-Troms tingrett fra 11. juni til 25. juni 2019. Den 4. juli 2019 ble han funnet skyldig og idømt 5 års fengsel og til å betale 743.000 kroner i oppreisning- og menerstatning til de fornærmede.
Dommen ble formelt anket den 5. august 2019. Den 27. september 2019 avviste Hålogaland lagmannsrett nesten alle ankepunkter; det eneste punktet lagmannsretten vil behandle er spørsmålet om hvorvidt Ludvigsen misbrukte en asylsøkers lettere psykiske utviklingshemming til å skaffe seg sex, og en eventuell straffeutmåling på dette punktet. Forsvarerne vil anke beslutningen til Høyesterett.
Ankebehandlingen av dommen i lagmannsretten starter 10. februar 2020.